ОПРЕДЕЛЕНИЕ НА ПРЕДСЕДАТЕЛЯ НА ВТОРИ СЪСТАВ НА СЪДА НА ПУБЛИЧНАТА СЛУЖБА
24 май 2007 година
Дело F-95/05 AJ
N
срещу
Комисия на Европейските общности
„Правна помощ“
Предмет: Молба на N за предоставяне на правна помощ на основание член 94 от Процедурния правилник на Първоинстанционния съд, приложим
mutatis за Съда на публичната служба по силата на член 3, параграф 4 от Решение 2004/752/ЕО, Евратом на Съвета от 2 ноември
2004 година за създаване на Съда на публичната служба (ОВ L 333, 9.11.2004 г., стp. 7; Специално издание на български език,
2007 г., глава 1, том 5, стр. 142) до влизане в сила на Процедурния правилник на последния
Решение: На N се предоставя правна помощ. На адвоката, на когото е възложено да представлява заинтересованото лице, въз основа на подкрепящи
документи ще бъде преведена сума в размер до 2000 EUR, съответстваща на направените от N съдебни разноски, считано от датата
на подаване на молбата за предоставяне на правна помощ. Адв. I. Kletzlen е определен за представител на N.
Резюме
Производство — Молба за безплатна правна помощ — Покрити разходи
(членове 94 и 95 от Процедурния правилник на Първоинстанционния съд; член 3, параграф 4 от Решение 2004/752 на Съвета)
От членове 94 и 95 от Процедурния правилник на Първоинстанционния съд следва, че предоставянето на правна помощ трябва, по
принцип, да служи само за поемане на съдебни разноски, направени или едновременно с подаването на молбата за предоставяне
на правна помощ, или след това. Всъщност, освен при наличие на особени обстоятелства, не би съответствало на буквата и духа
на тези членове, нито би било в интерес на доброто правораздаване, направените преди тази дата разходи да могат ретроактивно
да бъдат поети с правната помощ. При наличие на разходи, направени преди подаването на молбата за правна помощ, до доказване
на противното се предполага, че молителят е бил в състояние да ги поеме и следователно едно от условията за отпускане на правна
помощ не е изпълнено.
(вж. точка 16)
Позоваване на:
Първоинстанционен съд — Решение от 3 април 2006 г., Hassan/Съвет и Комисия, T‑49/04 AJ, непубликувано в Recueil, точка 21;
27 октомври 2006 г., Othman/Съвет и Комисия, T‑318/01 AJ, непубликувано в Recueil, точка 31